Kulawarga basa Austroasiatika kang kanthi barès ateges “Asia Kidul”, iku sawijining kulawarga basa-basa kang dicaturaké ing Asia Kidul-Wétan lan Asia Kidul. Ing antarané basa-basa kang kalebu kulawarga basa iki, mung basa Vietnam, basa Khmer, lan basa Mon kang duwé cathetan sajarah kang dawa. Basa Vietnam lan basa Khmer duwé status basa resmi (basa Vietnam ing Vietnam lan basa Khmer ing Kamboja), sauntara basa Santali lan basa Khasi duwé status basa resmi ing tingkat praja ing India. Basa liya saka rumpun iki dicaturaké déning saklompok cilik masarakat.